भोरमदेव जंगल रिट्रीट के सत्येन्द्र उपाध्याय ने भोरमदेव में तीन एकड़ में स्वाभाविक स्थल का विकास किया है जहां सैलानी रूकते हैं। अत्यंत मनोरम स्थल पर बना यह जंगल रिट्रीट मन को सुकून देता है। जंगल रिट्रीट तथा कुछ अन्य स्वयंसेवी संस्थाओं ने वृक्षारोपण, वन्यप्राणी संरक्षण समय-समय पर चिकित्सा शिविर, सामाजिक सम्मेलन आदि के संयोजन का बीड़ा भी उठाया है। इससे आदिवासियों के बीच उनकी स्वीकार्यता बढ़ी है। आदिवासी जन उनके करीब आये हैं। बैगा या अन्य वनवासीजन प्रकृति के संरक्षक रहे हैं। वन्य प्राणियों के मित्र आदिवासी मनोरंजन के लिए आखेट नहीं करते। ये अमूल्य जड़ी बूटियों के जानकार भी हैं। सुखेन वैद्य के साथ ही जिस तरह संजीवनी बूटी का रहस्य चला गया उसी तरह बहुत सारी दुर्लभ जड़ी बूटियों की पहचान मिट जाएगी अगर हम प्रयास कर इसे न समझ लें।